
La începutul acestui an, un nou volum a fost editat și aşteaptă 
să fie aşezat pe raftul cu cărți dedicate muzicii româneşti de 
tradiție bizantină: Protopsalți şi manuscrise muzicale de la Mănăstirea 
Cheia Teleajen. Semnat de doi reputați cercetători ai domeniului - 
arhidiacon dr. Sebastian Barbu-Bucur și dr. Constantin Catrina - volumul 
însumează o muncă asiduă de documentare care a durat aproape un 
deceniu și a avut drept scop evidenţierea contribuţiei protopsalților, 
compozitorilor şi copiștilor de manuscrise muzicale, aflați în ascultare 
duhovnicească la mănăstirea din depresiunea de la poalele munților 
Ciucaș, la promovarea cântării de strană în limba română. Strânsa prietenie 
dintre cei doi autori și puternicele legături sufleteşti ale acestora cu 


% Arhid. Sebastian Barbu-Bucur, Constantin Catrina, Protopsalți şi manuscrise muzicale de la Mănăstirea 
Cheia- Teleajen, Editura SemnE, București, 2013, 274 p. 

mănăstirea în care arhid. dr. Sebastian Barbu-Bucur şi-a făcut intrarea în 
cinul monahal în anul 1950 au susținut demersul ştiinţific şi i-au conferit o 
încărcătură emoţională aparte. 

Deşi existența Mănăstirii Cheia a început doar spre sfârșitul 
secolului al XVIII-lea (1770), aportul câtorva dintre monahii care au viețuit 
acolo în ultimele două secole, vizibil datorat manuscriselor psaltice 
conservate în biblioteca mănăstirii, este demn de a fi consemnat. lar cei doi 
autori — ajunşi la vârsta unei experiențe depline în cercetarea vechilor 
documente de cultură muzicală ortodoxă - fac acest lucru cu multă 
pricepere și dragoste faţă de slujitorii stranei de la mănăstirea prahoveană, 
în cele zece studii şi anexele acestora, care se desfăşoară pe aproape 300 de 
pagini. Nume mai rar consemnate de bibliografia ultimelor decenii se 
regăsesc în titlul secţiunilor cărţii, în care se încearcă reconstituirea unor 
strădanii de a face să răsune în biserica Mănăstirii Cheia cântarea 
tradițională bizantină cu text românesc. Cititorul ocazional, dar şi cel 
avizat, poate aprecia amploarea acestei strădanii parcurgând textele cu 
titluri cuprinzătoare, asemănătoare celor din vechile codice: Zosi(mma) 
Zemnicianovic, monah şi copist de la Mănăstirea Cheia; Onufrie Bratu, leromonah 
şi copist caligraf de manuscrise muzicale psaltice; Ieromonahul Calistrat Cernohak, 
copist şi interpret de muzică psaltică; Protosinghelul Gherasim Negulescu; 
Arhimandritul Calist Rădulescu, copist şi interpret de muzică psaltică etc. 
Alături de monahii care luptau pentru impunerea limbii române în Biserică 
sau îşi desăvârşeau pregătirea muzicală la Sf. Munte Athos, la început de 
secol XIX, regăsim două nume bine cunoscute ale epocii contemporane: 
cel al arhimandritului Grigore Băbușş (1915-2008) — stareţ al mănăstirii, apoi 
protopsalt al Catedralei patriarhale şi director al Bibliotecii Sf. Sinod al 
Bisericii Ortodoxe Române, timp de cinci decenii — şi cel al arhidiaconului 
Sebastian Barbu-Bucur (n. 1930) — reputat cercetător al manuscriselor 
bizantine, interpret, compozitor de muzică psaltică şi dirijor, căruia 
dr. Constantin Catrina îi dedică un capitol aparte în acest volum. Un singur 
monah dintre cei cuprinşi în volum nu a fost călugăr a mănăstirii de pe 
Teleajen: Nil leromonahul, protopsalt și compozitor, a trăit la mănăstirea 
Cernica în prima jumătate a secolului al XIX-lea. Autorii au decis să 
prezinte date referitoare la acest psalt şi copist împreună cu descrierea 
unuia dintre manuscrisele pe care le-a realizat și care se păstrează la 
mănăstirea prahoveană, pentru a sublinia astfel valoarea documentară a 

bibliotecii Mănăstirii Cheia (la a cărei organizare și dotare a avut un aport 
însemnat arhimandritul Grigore Băbuș). 

Structura fiecărei diviziuni a volumului urmează un algoritm care 
reflectă, în egală măsură, experiența autorilor, precum și intenţia de a 
realiza mai mult decât o lucrare cu caracter istoric. lată care este aceasta: 
informaţii biografice și precizări detaliate referitoare la viața de obşte a 
fiecărui monah, descrierea codicologică a manuscriselor, o consemnare a 
contribuţiei copistului (preluată din bibliografia de specialitate), iar în final 
minuţioase referințe bibliografice. Facsimile şi anexe cu cântări din 
manuscrisele prezentate întregesc portretul psaltului sau copistului și oferă 
un material muzical, adesea inedit, folositor cântăreților bisericeşti şi, 
deopotrivă, cercetătorului interesat de cântările aflate în practica stranelor 
mănăstirești. 

Prin numeroasele anexe cu exemple muzicale - între care se 
regăsesc şi câteva compoziţii semnate de prolificul compozitor 
arhid. Sebastian Barbu-Bucur - cartea își relevă așadar și valenţele sale de 
antologie muzicală care ilustrează o parte a repertoriului practicat în 
Biserica Ortodoxă Română de la sfârşitul secolului al XVIII-lea și până în 
prezent. Au fost alese pentru fi tipărite în acest volum cele mai 
reprezentative exemple de pe miile de pagini cu neume. Acestea alcătuiesc, 
în primul rând, un repertoriu trecut prin filtrul psalţilor din strana 
mănăstirii Cheia, autorii volumului precizând: „... cântările incluse în 
aceste codexuri muzicale vin dintr-o selecție asigurată de fiecare copist în 
parte”; ele „... au fost cântate în chiliile monahilor şi mai apoi la strana 
bisericii din mănăstire, ştiut fiind că protopsalţii respectivi au fost şi buni 
interpreți de muzică bisericească” (p. 8). În plus, parcurgerea manuscriselor 
a condus la constatarea că „prin aceste documente lucrate «cu migală de 
filigran», s-a promovat în cântarea psaltică bisericească și o permanentă 
înnoire repertorială, chiar şi prin traduceri, prin «românire», aşa cum a 
procedat mai ales leromonahul Onufrie Bratu, atunci când a tălmăcit cu 
spor multe din monodiile lui Nectarie Vlahul, «întâiul cântăreț Român 
Prodromit»” (p. 9). Totodată, autorii plasează mănăstirea prahoveană 
alături de binecunoscute așezăminte monahale și centre de cultivare a 
tradiţiei muzicale bizantine, arătând că: „în ansamblul lor, manuscrisele 
muzicale astfel concepute de monahii de la Cheia, ni se înfățișează astăzi 
întocmai vechilor hrisoave de la Neamţ și Putna, Bucureşti, Târgoviște, 
Buzău, Athos etc.” (p.8). 

Paginile dedicate manuscriselor și cântărilor psaltice sunt 
completate, în deschiderea volumului (după „Cuvinte lămuritoare” 
semnate de dr. Constantin Catrina), de o „Cronică de Mănăstire”, menită să 
familiarizeze cititorul cu istoria așezământului monahal. Aceasta cuprinde 
și reproducerea integrală a unei text redactat în anul 1934 de fratele 
Mircea Drăghici, de la mănăstirea Cheia, redat și în facsimil, în Anexă. 

O muncă susţinută de cercetare a unor arhive, de consultare a unor 
periodice, lexicoane şi cataloage, de selectare a repertoriului de cântări 
destinate tipăririi, de documentare în biblioteci publice şi în mănăstirile 
unde au viețuit temporar călugării de la Cheia a precedat redactarea 
textului cărţii. A fost posibilă astfel o înmulţire a referințelor bibliografice 
pentru fiecare dintre psalţii incluşi în volum, premisă importantă pentru 
viitoare investigații științifice. În acest context, a decurs firesc și selectarea 
unor facsimile, a unor documente sau file de manuscris, fotografii ale 
mănăstirii şi ale unor psalți şi copişti care însoțesc şi completează adecvat 
paginile de text, tehnoredactarea îngrijită şi condiţiile de editare fiind un 
sprijin în acest sens. 

Studierea manuscriselor, identificarea surselor de documentare 
folosite de copiștii şi psalții din mănăstire, cunoaşterea nemijlocită a vieții 
de obște din Mănăstirea Cheia îi determină pe autori să aprecieze că 
aşezământul monahal prahovean a fost un important centru de promovare 
a muzicii româneşti de tradiţie bizantină. Lectura cărţii, studierea 
fotocopiilor manuscriselor și a bogatului repertoriu de cântări pot convinge 
cititorul de veridicitatea afirmației. 

